

**Portusantu harta**

Kultūra un demokrātijas veicināšana: ceļā uz Eiropas kultūras pilsoniskumu

A black text on an orange background

Description automatically generated

# Preambula

a) Eiropas Savienības Padomes prezidentvalsts Portugāles iniciatīva “Portusantu konference” ierosina šo Portusantu hartu kā ceļvedi, kurā izklāstīti principi un ieteikumi, kā piemērot un pilnveidot demokrātijas kultūras darba modeli Eiropā.

b) Portusantu harta ir adresēta Eiropas politikas veidotājiem Eiropas iestādēs, valstu, reģionālajā un vietējā līmenī, kultūras un izglītības organizācijām un iestādēm, kā arī Eiropas iedzīvotājiem, lai uzņemtos atbildību par tās kopējo kultūrtelpu.

c) Portusantu hartas mērķis, kas noteikts saskaņā ar Eiropas Demokrātijas rīcības plānu (Eiropas Komisija, 2020), ir izklāstīt un veicināt kultūras nozares ietekmi demokrātijas un demokrātijas kultūras stiprināšanā.

d) Eiropas Savienības Padomes prezidentvalsts Portugāles programma saistībā ar pandēmiju ietvēra apņemšanos “veicināt atveseļošanos, kohēziju un Eiropas vērtības” (“Noturīga Eiropa”), “novērtēt un stiprināt Eiropas sociālo modeli” (“Sociāla Eiropa”) un “veicināt Eiropas atvērtību pasaulei” (“Globāla Eiropa”). Kultūras nozare nedrīkst palikt nošķirta no šiem kopējiem mērķiem, tai ir noteicoša loma šo mērķu sasniegšanā, jo kultūrai piemīt pārmaiņu spēks.

e) Covid-19 pandēmija izcēla kultūras nozīmi cilvēku dzīves kvalitātes nodrošināšanā. Taču tā arī veicināja šķēršļu veidošanos, tostarp iesaistei kultūras norisēs.

Lai stiprinātu demokrātiju Eiropā kultūras nozarē, nepieciešams likvidēt šos šķēršļus iesaistei kultūrā un pārveidot kultūru, padarot to pēc iespējas iekļaujošāku.

Nevienlīdzība, kas atklājās pandēmijas laikā, kultūras nozares trauslums un tendence uz sociālās spriedzes veidošanos liek vērtēt kultūras izpausmes kā daļu no Eiropas projekta ilgtspējīgas attīstības.

f) Šī harta ir tapusi, pateicoties daudziem autoriem un iepriekšējiem stratēģiskajiem dokumentiem par kultūras tiesībām un kultūras sociālo ietekmi[[1]](#footnote-2), sākot ar Vispārējās cilvēktiesību deklarācijas (ANO, 1948) 27. pantu: “Katram cilvēkam ir tiesības brīvi piedalīties sabiedrības kultūras dzīvē (..)”.

g) Šī harta tika izstrādāta konsultāciju, diskusiju un sadarbības procesā, kurā piedalījās ES dalībvalstu un Eiropas kultūras un izglītības nozares iestāžu, asociāciju un tīklu pārstāvji.[[2]](#footnote-3) Tādējādi šīs hartas saturs (kultūras demokrātijas stiprināšana) un tās process (sadarbībā balstīts domāšanas process) atspoguļo vienotu viedokli.

h) Harta tika prezentēta Portusantu salā[[3]](#footnote-4) – īpaši nomaļā Eiropas reģionā, kas ir pārtapis par atbalsta centru priekšlikumiem attiecībā uz valstu kultūras un izglītības politiku. Mēs uzskatām šo hartu par kultūras un izglītības politikas, diskusiju un prakses virzītājspēku, kas palīdzēs veidot daudzveidīgāku, iekļaujošāku un drošāku Eiropu.

# 1. Vispārējais demokrātijas stāvoklis un kultūras loma

Demokrātija un pret to vērstie draudi arvien tiek intensīvi apspriesti sabiedrībā. Svarīgi ir kritiski izvērtēt mūsu īstenotos demokrātijas modeļus un domāt par veidiem, kā nodrošināt lielāku un plašāku iedzīvotāju līdzdalību, lai leģitimētu iestādes un lēmumu pieņemšanas procesus. Demokrātija ir nepārtraukti jāizvērtē, ņemot vērā tās ietekmi. Tas ir process, kustība, nevis statisks un nemainīgs stāvoklis.

Demokrātija ir dinamiska sociālā metodoloģija, darbības un varas sadales process. Tajā tiek augstu vērtētas visu cilvēku intereses un vajadzības, tā sniedz iespēju cilvēkiem izteikties un izvēlēties, tā ciena dažādību un novērtē atšķirīgus viedokļus. Saskaņā ar definīciju tā balstās uz kopienas kopējo inteliģenci.

Svarīgi, lai demokrātija netiktu uzskatīta par atsevišķu politikas nozares dimensiju, tai ir jābūt starpdisciplāram aspektam, kas attiecas uz visām sociālajām jomām. Mēs varam dzīvot demokrātiskā valstī, taču atsevišķi kopienas dzīves aspekti un paradumi joprojām var būt autoritāri. Tādēļ ir jāveicina daudzveidībā balstīta kultūras pilsoniskuma koncepcija – tāda, kas atzīst viedokļu daudzveidību un augstu vērtē atšķirīgo. Vienkāršota un viennozīmīga kultūras identitātes interpretācija būtībā noliedz demokrātisku, iekļaujošu un atvērtu skatījumu uz kultūrām.

Kā nostiprināt demokrātiju kultūras jomā? Kādas varas attiecības pastāv kultūras un izglītības iestādēs un praksēs? Kā iesaiste kultūrā var palīdzēt radīt iespējas cilvēkiem? Kultūras iestādes, to procesi, darba organizācijas veidi, vērtības un ierosinājumi ietekmē sabiedrības demokrātiju kopumā.

# 2. Kultūras demokratizācija un kultūras demokrātija

Vārdiem ir nozīme. Tie iemieso vēsturi un ideoloģiju pat neapzināti. Tāpēc ir svarīgi analizēt šo mūsu diskursu, jo jaunos kontekstos ir nepieciešami jauni jautājumi un jaunas atbildes. Gadījumos, kad jaunā situācijā dominējošā paradigma (konkrētas kopienas kopīgo pieņēmumu vide, kas strukturē un vada domāšanas procesus un rīcību) nesniedz nepieciešamo atbildi, tā ir jāpārformulē.

## Kultūra

Šajā hartā sniegtajai kultūras definīcijai nav ne pārāk plašs tvērums, kad par kultūru tiek uzskatīts jebkas, ne arī pārāk šaurs tvērums, kad par kultūru tiek uzskatītas tikai augstās kultūras izpausmes. Attiecīgi kultūra ir definēta kā tādu simbolisku sistēmu kopums, kurās cilvēki dzīvo un kuras palīdz piešķirt jēgu personiskajai un kolektīvajai pieredzei, kā arī piešķirt pasaulei cilvēcīgas īpašības, nosakot mūsu dzīves vides iespēju apvāršņus.

Kultūra materializējas kopienu simboliskajās, mākslinieciskajās un kultūras mantojuma izpausmēs, kas ietver mantotas tradīcijas un mūsdienu jaunradi. Kultūra ir nepārtraukts un kolektīvs radošais process, kurā ir iesaistītas visas konkrētas sabiedrības grupas. Kultūra ir bezgalīgs uzdevums, ko mēs saņemam mantojumā un pie kura strādājam (saglabājot to un ieviešot jauninājumus), lai to nodotu nākamajām paaudzēm (kas turpinās šo procesu).

Domājot par kultūru, jautājumi par to, kas to rada, kā tā tiek radīta un kam tā tiek radīta, ir būtiski, lai saprastu, ko mēs kā sabiedrība atzīstam un novērtējam kā kultūras vērtību. Valsts politikas atbalsts, kultūras programmas un starpniecība kultūras jautājumos lielā mērā balstās uz šo izpratni.

## Kultūras demokratizācija

“Kultūras demokratizācijas” paradigmā, kas izstrādāta 20. gadsimta 50. gadu beigās[[4]](#footnote-5), ir ierosināts padarīt cilvēces meistardarbus, jo īpaši nacionālā kontekstā, pieejamus pēc iespējas lielākam skaitam cilvēku, tuvināt kultūras mantojumu sabiedrībai un veicināt mākslas darbu radīšanu, lai to bagātinātu. Šajā nolūkā “kultūras demokratizācija” ir balstīta uz lejupvērstu, taču labi iecerētu redzējumu, ka pastāv tikai viena monolīta kultūra. Šis redzējums hierarhiski iedala kultūru augstajā, masu un tautas kultūrā, pieņemot, ka tieši augstā kultūra ir tā, kas ir pelnījusi tikt “demokratizēta”, būt pieejama “visiem”, jo tā ir “kvalitatīva”. Taču šajā paradigmā nav atzīts kultūras, kvalitātes un izcilības jēdzienu nenoteiktais raksturs un šķietamais viendabīgums un ir ignorēts, ka tie ir subjektīvi un mainīgi pieņēmumi, kas ir atkarīgi no konkrēta laika perioda un grupu dinamikas.

Šīs paradigmas kultūras hierarhiskais iedalījums samazina ne tikai kultūras prakses, bet arī cilvēku vērtību, jo viņi tiek uzskatīti par nevienlīdzīgā lomā esošiem patērētājiem, kas nevar būt kultūras līdzdalībnieki. Izstrādājot kultūrpolitiku, ir svarīgi saprast, ka hierarhiska kultūras vērtību iedalīšana vienmēr ietver kādu varas un autoritātes formu, un šis aspekts ir skaidri jāapzinās.

Lejupvērsta kultūras difūzija nav devusi gaidītos rezultātus. Šķēršļi kultūras jaunrades, īstenošanas un aizsardzības pieejamībai nav tikai finansiāli, fiziski vai intelektuāli. Tie ir simboliski un saistīti ar piederības sajūtu. Kultūras preču pieejamībā ir skaidri saskatāmas sociālās hierarhijas. Tāpēc nepieciešams mainīt domāšanu, izstrādāt citu paradigmu.

## Kultūras demokrātija

“Kultūras demokrātija” ir kultūras modelis, kura pirmsākumi meklējami 20. gadsimta 60. gados, bet kurš ieguva popularitāti 20. gadsimta 80. gados. Tas atbalsta tādu apstākļu radīšanu, kas veicina aktīvāku iesaisti kultūrā, un dažādu sociālo grupu kultūras tradīciju atzīšanu. “Kultūras demokrātija” nosaka jaunu iestāžu un kopienu attiecību modeli: kultūra kļūst par platformu, kurā ikviens cilvēks var līdzdarboties un uzņemties atbildību. Šī paradigma paredz attieksmes maiņu un pāreju no kultūras patēriņa modeļa uz līdzdalību kultūrā. Tajā tiek augsti vērtētas katras personas zināšanas, tradīcijas un viedoklis. Tā “neievieš kultūru” nevienā teritorijā, jo katrā teritorijā jau pastāv sava kultūra: tā novērtē vietējo kultūru un papildina to ar citām kultūras izpausmēm, padarot vietējo pieredzi atvērtu globālajai kultūras pieredzei un veicinot dialogu starp kultūrām.

Vēlme saglabāt kultūras daudzveidību un aizsargāt kultūras tiesības ir alternatīva ekonomikas un kultūras globalizācijas pieejai. Tā paredz atšķirīgu kultūru un sabiedrību vērtēšanu un atzīst cilvēku kā aktīvu kultūras subjektu, kas iesaistās savas kopienas kultūras dzīvē un pieņem lēmumus par to, tiesības uz emancipāciju un plašāku iespēju nodrošināšanu viņiem. Šim nolūkam ir nepieciešama piekļuve kultūras jaunrades, īstenošanas un aizsardzības līdzekļiem un lēmumu pieņemšanas procesu demokratizācija. Daudzveidība ir jānodrošina ne tikai attiecībā uz piekļuvi kultūras jaunradei, bet arī tās veidošanu un izplatīšanu. Tādēļ kultūras demokrātija dod priekšroku daudzveidības veicināšanai, lēmumu teritorializācijai un varas sadalei.

# 3. Atšķirības starp abiem modeļiem un to savstarpēji saskanīgie aspekti: ceļā uz pilnvērtīgu kultūras pilsoniskumu

Šīs divas paradigmas rada atšķirīgus kultūrpolitikas virzienus un atšķirīgus iespējamos kultūras iestāžu darbības veidus. Tās veicina atšķirīgus sabiedrības izpratnes līmeņus un atšķirīgus priekšstatus par to, kas ir kultūra un kas to var veidot. Tomēr abās paradigmās ir iespējams izcelt arī savstarpēji saskanīgus aspektus. Patiešām, zināšanas un piekļuve cilvēces izcilākajiem darbiem – gan pagātnes, gan mūsdienu – nav jānostāda pretstatā iesaistei radošajā darbībā vai dažādu tradīciju un jaunu naratīvu rašanās procesiem. Taču ir svarīgi ņemt vērā, ka viena pieeja balstās uz nevienlīdzību vai iztrūkumu, ko tā vēlas risināt, savukārt otras pamatā ir atzīta un apstiprināta vienlīdzības pozīcija. Šādas vienlīdzības panākšanai ir nepieciešamas tiesības un pienākumi, līdzekļi un resursi. “Kultūras pilsoniskums” ir šo kultūras tiesību un pienākumu īstenošana.

Kultūras demokrātijas sākumpunkts ir pārliecināšanās, ka iestāžu pārstāvji un iedzīvotāji atrodas vienlīdzīgā pozīcijā. Ja pašā sākumā jau tiek pieņemts, ka šāda vienlīdzība tiks panākta tikai procesa beigās, tiek saglabāta iespējamā sākotnējā nevienlīdzība. Svarīgi ir apzināties varu, kas tiek īstenota, kad tiek veidotas iestādes, īstenotas programmas, sadalīts finansējums, organizētas izstādes un piekļuve tām. Prioritāte ir kultūras iestāžu pieejamība, kas ir integrēta gan to attiecībās ar kopienām, gan iekšējā darba organizācijā. Nedrīkst pieļaut kultūras izmantošanu sociālās nevienlīdzības veicināšanai jebkādā veidā, ir jāatsakās no stigmatizējošām hierarhijām, kas izpaužas kā simboliska vardarbība no kādas sociālās grupas, kurai ir vara pār citām personām, kas jūtas nepiederīgas, atstumtas un nepārstāvētas.

Kultūras demokrātija pieprasa pievērst daudzdimensionālu uzmanību auditorijas attīstībai un atteikšanos no jēdziena “sabiedrība” uztveres par kaut ko viengabalainu. Būtisks iestāžu demokratizācijas procesa solis ir zināšanas par auditorijām – pastāvošajām un iespējamajām.

Pretējā gadījumā veidojas nereālas idejas un priekšstati, kas atspoguļo tikai iestāžu vadošo darbinieku uzskatus. Kultūras organizācijas nevarēs pārstāvēt kopienas, kuru labā tām būtu jāstrādā, ja tās nepazīs šī kopienas, un tās arī nespēs panākt kopienu iesaisti, ja tās nepārzinās un nenovērtēs to pašreizējo stāvokli, zināšanas un dzīvesveidu. Iestādes ir jāpārveido tā, lai tās būtu atvērtas, vērstas uz sadarbību un aktīvas ārējās darbībās, un auditorijas ir jāpārveido par galvenajiem dalībniekiem, kas var brīvi paust savu viedokli.

Tomēr, aizstāvot kultūras demokrātiju, nedrīkst pieļaut kļūdu un ignorēt cilvēces pagātnes kultūras izpausmes vai uzskatīt par nozīmīgu visu, nepiemērojot nekādus kritērijus. Tas ir sarežģīts uzdevums, kurā populisms var novest pie vietējās vai konkrētas kultūras identitātes pārvērtēšanas, apstiprinot tikai gaidas un nepaverot jaunus apvāršņus. Kultūra ir veids, kā paplašināt savu skatījumu uz dzīvi un saskatīt līdzības ar citiem cilvēkiem.

Bīstams ir arī paštaisnums: spriedums, ka nav vajadzīga ne sagatavošanās, ne starpniecība, ne kultūras prakses un auditoriju kodu pārzināšana, pieņēmums, ka gan augstās kultūras, gan tautas kultūras pieredze ir pašsaprotama.

Mums arī jānošķir kultūras demokrātija un fiziska iesaiste. Lai attiecības starp cilvēkiem un kultūras jaunradi, tās īstenošanu un saglabāšanu būtu jēgpilnas, tām nav nepieciešama “fiziska iesaiste”. Vienkārša kultūras baudīšana ir viens no noteicošajiem iesaistes kultūrā aspektiem.

Kultūras demokratizācijas procesa un kultūras demokrātijas vīzijās jāņem vērā arī iespējamās pretrunas starp jēdzieniem “izcilība” un “kvalitāte”. Jāsaprot, ka šie jēdzieni ir neskaidri un daudznozīmīgi, kā arī izcilība vai kvalitāte nav tikai kultūras produktu aspekti – tie tiek izmantoti arī kultūras radīšanas procesa, attiecību, kas ir izveidotas starp kultūras produktu un auditoriju, emocionālās un intelektuālās iesaistes, ko nodrošina šādas attiecības, kompetenču attīstības, kā arī attieksmes un uzvedības maiņas kontekstā. Mēs varam saglabāt izcilības mērķi, bet mums jābūt iekļaujošiem un atvērtiem, izvēloties kultūras vēstniekus, kas formulē šo izcilību. Kvalitātes sistēmu nevar izmantot, lai saglabātu *status quo* attiecībā uz nevienlīdzību un sabiedrības dalīšanu. Jāveicina izpratne par to, ka kvalitāte ir kultūras konstrukts, un par to ir jādiskutē šādā kontekstā. Iesaistīšanās šādās diskusijās ir viens no veidiem, kā veicināt demokrātisku līdzdalību.

Ja kultūras demokrātija pieprasa katra cilvēka līdzdalību kopējās kultūras interesēs, tad tai augstu ir jāvērtē arī katrs indivīds, tā vārda brīvība, radošais un analītiskais potenciāls un individuālās iespējas ietekmēt pasauli. Kultūrpolitikām ir jāņem vērā šī radošā brīvība.

# 4. Kultūras pilsoniskums un digitālā vide

Ja kultūras pilsoniskums ir kultūras tiesību un pienākumu īstenošana, tad digitālā vide ir jāsaprot kā līdzeklis, kas dod iespējas paplašināt iesaisti kultūrā un tās radīšanu. Tāpat kā jebkurš cits līdzeklis, tā pielietojums būs atkarīgs no īstenojamās paradigmas un sasniedzamajiem mērķiem. To var izmantoto tikai uz patērētājiem orientētā kultūras izplatīšanā vai arī plašākā mērogā, padarot to par atvērtu telpu mijiedarbībai, kultūras demokrātijas iemiesošanai un veicināšanai, kā arī kultūras jaunrades kontekstā, ja kultūra tiek radīta digitālā formātā.

Digitālā pieeja var kalpot arī kā rīks, kas atvieglo sadarbības procesus iestādēs, kā arī starp iestādēm un iedzīvotājiem kā sadarbības partneriem. Digitālie rīki ir noderīgi, lai uzklausītu cilvēkus un kopienas un iesaistītu viņus kultūrpolitikas veidošanā.

Tomēr, kā liecina pieredze pandēmijas laikā, digitālajā vidē pastāv arī atstumtība, tādēļ ir jāmazina šķēršļi tās pieejamībai. Lai veicinātu kultūras pilsoniskumu, jāizstrādā digitālās piekļuves, iekļaušanas un rakstpratības politikas. Jārisina problēmas, kas ir saistītas ar dezinformāciju, uzbrukumiem īpašām vai minoritāšu kultūras izpausmēm, kā arī digitālās telpas privatizāciju.

# 5. Kultūras pilsoniskums un izglītība

Lai veicinātu kultūras pilsoniskumu, kultūrai, kas tiek saprasta kā daudzveidīgs un uz līdzdalību vērsts process, ir jākļūst par izglītības politikas centrālo elementu, bet izglītībai – par kultūrpolitikas centrālo elementu. Lai ikviens varētu pilnvērtīgi piedalīties visu kopējā kultūrā, ir jānodrošina apstākļi, kas ļautu to darīt.

Svarīgi ir atzīt kultūras iestādes par daļu no izglītības vides, ņemot vērā, ka tās ir līdzīgā pozīcijā kā skolas, kas darbojas arī kā kultūras virzītājspēki. Šāda pieeja ļaus kultūras iestādēm stiprināt savu izglītojošo lomu, kas ir ietverta to misijās un atspoguļojas to struktūrās, resursos un praksē. Šim nolūkam, pamatojoties uz kultūras demokrātijas modeli, skolām būtu jānovērtē individuālās, kultūras un teritoriālās iezīmes un jānodrošina iespēja visiem izglītības guvējiem piekļūt daudzveidīgai mākslinieciskai pieredzei un kultūras izpausmēm, jāatzīst viņu kultūras identitāte un jānovērtē viņu kopienu kultūras izpausmes, jānodrošina viņiem piekļuve kultūras mantojumam un jāveicina izpratne par tā saglabāšanas nepieciešamību, jānodrošina iespējas attīstīt radošumu un iztēli, estētisku uztveri un kritisko domāšanu visā izglītības procesā, jāapzinās viņu kultūras tiesības un pienākumi un jāatklāj vide pašvadītai iesaistei kultūrā.

Rūpēs par demokrātijas nākotni un līdz ar to arī par Eiropas nākotni mums jāļauj izteikties jaunākām paaudzēm un jāieklausās tajās. Šīm paaudzēm ir jānodrošina iespēja piedalīties lēmumu pieņemšanas procesā, kultūras iestāžu un kolektīvo struktūru konsultatīvajās padomēs, kā arī šo paaudžu mākslinieciskās valodas ir jāintegrē iestāžu praksē kā līdzvērtīgas, neapšaubot tās.

Demokrātijas lielākā priekšrocība ir jautājumu publiska apspriešana, iespēja uzsākt diskusijas, netiekot izslēgtam, nebaidoties no atšķirīgu vai pretēju uzskatu paušanas. Kā norādīts Eiropas demokrātijas rīcības plānā, “iesaistīti, informēti un iespēcināti pilsoņi ir būtiska garantija mūsu demokrātijas noturībai”. Formālā, neformālā un arī ikdienas izglītība ir demokrātijas eksperimentēšanas un pētniecības vide.

# Ieteikumi

Lai varētu izmantot tiesības līdzdarboties kultūrā, jāpastāv tādiem nemateriāliem un materiāliem apstākļiem, kas nodrošina pamatbrīvības un tādējādi ļauj katram cilvēkam un katrai kopienai pēc savas izvēles piedalīties un uzņemties atbildību par kopīgas kultūras telpas veidošanu. Lai attīstītu kultūras pilsoniskumu, kas veicina demokrātiju, mēs piedāvājam savstarpēji saistītus un sistēmiski izstrādātus ieteikumus, kas ir adresēti dažādu kultūras ekosistēmas līmeņu pārstāvjiem.

### Politikas veidotājiem

1. Rosināt, ka kultūras demokrātijas principi un vērtības ir jānostiprina visu ES dalībvalstu kultūras un izglītības politikas mērķos un pasākumos.

2. Veicināt starpnozaru rīcības plānu izstrādi izglītībā un kultūrā, kas atbilst daudzveidīgākas, iekļaujošākas un demokrātiskākas Eiropas izaicinājumiem un radošajam potenciālam.

3. Sekmēt ilgtermiņa rīcības plānu izstrādei nepieciešamos apstākļus, lai visi cilvēki varētu īstenot savas kultūras tiesības un pienākumus: augstu vērtēt kultūras daudzveidību, nodrošināt viņiem atbalstu un iespējas, tostarp iespēju paust viedokli un pieņemt lēmumus, iesaistīt viņus kultūrpolitikas un kultūras organizāciju programmu izstrādē, veicināt piekļuvi kultūras radīšanai un izplatīšanai un iespējas piedalīties tajā, padarīt viņus atbildīgus par kopējo kultūras mērķu sasniegšanu. Digitālie rīki sniedz iespēju sasniegt šos mērķus.

4. Izstrādāt rīku “Kultūras demokrātijas indekss” tā, lai tas ļautu uzraudzīt kultūras demokrātijas un pārvaldības veicināšanas programmas, procesus un praksi, ko iestādes veicina, lai nodrošinātu kultūru daudzveidību, plašu sociālo līdzdalību un kultūras iespēju nodrošināšanu visiem cilvēkiem, un vērtēšanā izmantotu ne tikai kvantitatīvos, bet arī citus kritērijus – saskaņā ar Kultūras un demokrātijas rādītāju sistēmu (Eiropas Padome, 2016).

5. Finansēt kultūras organizācijas, lai radītu piemērotus apstākļus kultūras demokrātijas veicināšanai.

6. Nodrošināt, ka digitālā telpa ir kultūras demokrātijas īstenošanai paredzēta publiskā telpa.

7. Palielināt valsts finansējumu nepietiekami pārstāvēto grupu līdzdalības veicināšanai.

Nodrošināt, ka par šāda finansējuma piešķiršanu lemj: i) komisija, kuras sastāvā ir dažādi mērķauditorijas pārstāvji, ii) saskaņā ar kvalitātes kritērijiem, kas balstās uz pieejamības, iekļaušanas, daudzveidības un vienlīdzības parametriem, iii) novērtējot ilgtermiņa procesus un tiešu kopienu iesaisti to īstenošanā.

8. Kartēt valsts kultūras iestādes, nevalstiskā sektora struktūras un kultūras operatorus, tostarp neformālus kolektīvus, kas veicina līdzdalības kultūru. Šīs kartēšanas mērķis ir:

i) izplatīt informāciju par pasākumiem, kas jau ir īstenoti katrā teritorijā, ii) izveidot tīklu, dalīties labajā praksē un mācīties vienam no otra, iii) noteikt iespējamos uzlabojumus un atbilstošākos veidus, kā tos panākt.

9. Izveidot koprades telpas, mēģinājumu telpas, ateljē, studijas, kurās iespējams īstenot autonomus un sadarbībā balstītus jaunrades procesus.

10. Veicināt tādu sociāli un politiski brīvu projektu izveidi, kuru pamatā ir atšķirīgas vides un kas sniedz iespējas un atbalstu to pārstāvjiem.

11. Sekmēt amatierkultūras aktivitātes, kā arī aktivitātes, kuras veicina neformālās un ar nozari nesaistītās organizācijas.

12. Pārskatīt obligātās izglītības programmas, lai nodrošinātu, ka tās atspoguļo iekļaujošas, dažādas un daudzveidīgas kultūras perspektīvas.

13. Atbalstīt daudznozaru un integrētu kultūras, mākslas un kultūras mantojuma iekļaušanu obligātās izglītības programmās un augstākās izglītības iestādēs kā būtiski svarīgas līdzdalību nodrošinoša kultūras pilsoniskuma jomas.

14. Izveidot profesionālās izglītības, augstākās izglītības un mūžizglītības mācību programmas par kultūras demokrātiju un sadarbības procesiem kultūrstarpniecības, radošuma, programmu veidošanas un kultūras mantojuma aizsardzības jomā.

15. Izglītības sniedzēju sākotnējā un tālākizglītībā ieviest vairāk daudzkultūru un starpkultūru pieredzes, kursu, priekšmetu, satura un pedagoģijas metožu, kas ir vērstas uz kultūrām, mākslu un kultūras mantojumu, lai veidotu izglītības programmas starpdisciplināri un radoši un lai radītu izpratni par kultūras demokrātijas paradigmu un pieņemtu to, tādējādi veicinot, ka izglītības guvēji apgūst kultūras pilsoniskuma prasmes un mācībās tiek respektēta izpausmju daudzveidība un novērtēta viņu kultūras identitāte.

16. Veicināt digitālās prasmes, lai novērstu atstumtību un nodrošinātu piekļuvi kultūras, kultūras mantojuma un mākslas digitālajam saturam, kas ļauj cilvēkiem iesaistīties kultūrā, kā arī radīt un baudīt kultūras pieredzi tiešsaistē, jo īpaši tiem cilvēkiem, kas dzīvo attālos reģionos.

### Kultūras un izglītības organizācijām

17. Atzīt, ka kultūras iestādes ir daļa no izglītības vides un ka izglītības iestādes ir kultūras centri, un šajā kontekstā strukturēti un nepārtraukti sekmēt kopīgas kultūras un izglītības iestāžu darbības un projektus.

18. Pārskatīt kultūras un izglītības organizāciju modeļus, lai nodrošinātu demokrātisku pārvaldību: veicināt sadarbībā balstītus procesus katrā organizācijā, iesaistīt tās dalībniekus diskusijās un īstenot iekšēju pastāvīgas novērtēšanas politiku, lai novērtētu pārmaiņu procesu progresu un varas sadali, izmantojot rīku “Kultūras demokrātijas indekss”.

19. Kultūras iestādēs izveidot konsultatīvās padomes un aicināt kopienu pārstāvjus, jo īpaši jauniešus, kļūt par organizāciju konsultatīvo padomju dalībniekiem, aktīvi iesaistot viņus kultūras iestāžu ikdienas darbā, sākot ar plānošanas pasākumiem un beidzot ar kultūrstarpniecību, dodot viņiem iespēju būt aktīviem kultūras vēstnešiem, iestāžu misijas veicinātājiem vienaudžu vidū, veicinot sadarbību ar jaunām grupām un padziļinot iestāžu attiecības ar tām personām, kurām tās palīdz.

20. Pieaicināt ārējos speciālistus no dažādām jomām, lai sadarbībā ar iestādes pārstāvjiem veicinātu analīzes un pārmaiņu procesus un padarītu iestādi iekļaujošāku, daudzveidīgāku un pieejamāku sociālā, ekonomiskā, intelektuālā, fiziskā un sajūtu ziņā.

21. Izmantojot rīku “Kultūras demokrātijas indekss”, pārliecināties, ka kultūras iestāžu darbinieki atspoguļo to kopienu kultūru dažādību, kurām viņi palīdz.

22. Veicināt regulāru auditoriju analīzi, lai pielāgotu stratēģijas attiecībā uz auditorijas dažādošanu.

23. Ieguldīt kultūras iestāžu un programmu pieejamības nodrošināšanā, ņemot vērā indivīdu un kopienu konkrētās vajadzības, viņu etnisko, reliģisko, sociālo un ekonomisko izcelsmi, fiziskos, maņu un intelektuālās attīstības traucējumus, kā arī citas ar pārvietošanos un transportu saistītas vajadzības.

24. Aicināt plānošanas pasākumu izstrādātājus un māksliniekus, kas pārstāv kopienas daudzveidību, veicināt piedāvājumu dažādām auditorijām.

25. Apspriest kultūras iestāžu izstrādātās kultūras programmas diskusijās par mūsdienu sabiedrībai svarīgiem sociālajiem jautājumiem, lai aktualizētu šo iestāžu nozīmi un padarītu tās par galvenajiem virzītājspēkiem

informētākas, demokrātiskākas, iekļaujošākas, daudzveidīgākas un vienlīdzīgākas sociālās un kultūras apziņas veidošanā.

26. Iestādēs veicināt viedokļu, prakses, kā arī mākslas, kultūras un kultūras mantojuma uztveres, interpretācijas un kultūrstarpniecības veidu daudzveidību, tādējādi dažādojot viedokļus par vērtībām, kolekcijām un programmām.

27. Uzticēties māksliniekiem un viņu atšķirīgajai domāšanai, strādāt un mācīties kopā ar viņiem izglītības, kultūras un kultūras mantojuma vidē, attīstīt radošās prasmes, ieviest jaunus pasākumus un metodoloģiskās perspektīvas.

28. Darboties ārpus iestādes robežām, strādāt kopienā un kopā ar to, lai sasniegtu atstumtās auditorijas.

29. Izplatīt kultūras demokrātijas projektu un procesu rezultātus, lai iedvesmotu un mobilizētu cilvēkus un iestādes.

30. Izmantot digitālos plašsaziņas līdzekļus, lai veicinātu sadarbību iestādēs un starp iestādēm un cilvēkiem kā sadarbības partneriem un dalībniekiem.

### Visiem cilvēkiem

31. Stiprināt piederības sajūtu kopienai un veicināt dažādu kopienu mierīgu līdzāspastāvēšanu, visiem uzņemoties atbildību par vietējo mantojumu kā “kopīgu bagātību”, kas ir ne tikai jāpārzina un jāsaglabā, bet arī jāuzlūko kritiski, jāvērtē, jāapspriež, atkārtoti jāinterpretē un jāskata citā kontekstā.

32. Zināt cilvēku kultūras tiesības un pienākumus kultūras demokrātijas kontekstā un atzinīgi vērtēt to, ka cilvēki īsteno šīs tiesības un pienākumus. Šim nolūkam cilvēkiem ir jāuzņemas atbildība par individuālu kultūras kompetenču attīstību un jācenšas radīt tiesību un pienākumu īstenošanai nepieciešamie apstākļi.

33. Atzīt vietējo kultūras mantojumu kā savu mantojumu un apņemties būt par kultūras vēstnesi, kas piedalās šāda mantojuma un kultūras tradīciju apzināšanas, saglabāšanas, aizsargāšanas, informācijas izplatīšanas un pārinterpretācijas procesā.

34. Sadarboties ar kultūras iestādēm, apzinoties, ka to sekmīga darbība ir atkarīga arī no aktīvas visu iedzīvotāju iesaistes.

35. Iesaistīties kultūras kustībās, atzīstot to nozīmi un ietekmi kopienās.

36. Piedalīties sabiedriskajās diskusijās un apspriedēs par kultūras un izglītības politiku.

37. Būt kultūras vēstniekam: spēt izpausties ar kultūras palīdzību un ļaut to darīt citiem.

38. Cienīt kultūru daudzveidību un to pārstāvjus. Stingri vērsties pret visiem naida runas, aizspriedumu un stigmatizācijas veidiem.

**Aicinām visas ES dalībvalstis un kolektīvās organizācijas pievienoties šai hartai.**

**2021. gada 25. aprīlis**

Portusantu konference

1. Šo dokumentu vidū mēs izceļam šajā gadsimtā izstrādāto Faru konvenciju (Eiropas Padome, 2005), publikāciju “Pamatprasmes mūžizglītībā” (Eiropas Komisija, 2007), Seulas deklarāciju (UNESCO, 2010), Kultūras un demokrātijas rādītāju sistēmu (Eiropas Padome, 2016), programmu “Jaunā Eiropas darba kārtība kultūrai” (2018) un Romas hartu (UCLG, 2020). [↑](#footnote-ref-2)
2. Portusantu hartas apspriešanā piedalījās pārstāvji no šādām valstīm: Austrija, Beļģija – flāmu kopienas valdība, Beļģija – franču kopienas valdība, Bulgārija, Čehija, Grieķija, Horvātija, Kipra, Lietuva, Luksemburga, Norvēģija, Rumānija, Somija, Slovākija, Slovēnija, Ungārija un Zviedrija. Tajā piedalījās arī pārstāvji no šādām organizācijām: “ACEnet”, “Culture Action Europe”, *ECCOM* – Eiropas Kultūras organizācijas un vadības centrs, *EFC* – Eiropas Fondu centrs, *ENCC* – Eiropas Kultūras centru tīkls, *ENO* – Eiropas observatoriju tīkls mākslas un kultūras izglītības jomā, Eiropas Kultūras fonds, “Europeana”, Starptautiskās Muzeju padomes (*ICOM*) Eiropas alianse, *ICOM* Portugāles nacionālā komiteja, Starptautiskās Ievērojamu vietu un pieminekļu padomes (*ICOMOS*) Portugāles nacionālā komiteja, *InSEA* – Starptautiskā Biedrība izglītības ieguvei ar mākslas palīdzību, “Interarts”, *ITAC* – Starptautiskā Mākslinieku-izglītības sniedzēju sabiedrība, “Michael Culture”, *NEMO* – Eiropas Muzeju organizāciju tīkls, *TEH* – Eiropas Neatkarīgo kultūras centru tīkls “Trans Europe Halles”, *WAAE* – Pasaules Mākslas izglītības alianse. [↑](#footnote-ref-3)
3. *Porto Santo Conference. From democratization to cultural democracy: rethinking institutions and practices*. 2021. gada 27. un 28. aprīlis, Portusantu sala, Madeira, Portugāle. [↑](#footnote-ref-4)
4. Šo paradigmu parasti saista ar Francijas Kultūras ministrijas izveidi 1959. gadā un Andrē Malro [*André Malraux*] darbību, kas iedvesmoja un izraisīja pirmo kultūrpolitikas vilni daudzās citās valstīs. [↑](#footnote-ref-5)